Ettepanek: NÕUKOGU OTSUS seisukoha kohta, mis võetakse Euroopa Liidu nimel rahvusvahelise oliivinõukogu liikmete nõukogus seoses uute liikmete ühinemisega /* COM/2014/0690 final - 2014/0324 (NLE) */





SELETUSKIRI 1. ETTEPANEKU TAUST 2005. aasta rahvusvahelise oliiviõli- ja lauaoliivilepingu (edaspidi „leping”), millega asutatakse rahvusvaheline oliivinõukogu, artiklis 40 on sätestatud, et iga riik võib kõnealuse lepinguga ühineda selle organisatsiooni liikmete nõukogu kehtestatud tingimustel. Leping kaotab kehtivuse 31. detsembril 2014 ja otsus selle pikendamise kohta peaks esitatama enne kõnealust kuupäeva. Seda silmas pidades on nõukogu otsusega (2014/664/EL) antud komisjonile õigus Euroopa Liidu nimel taotleda kehtiva lepingu pikendamist ja hääletada selle üheaastase pikendamise poolt. Alates 2013. aastast on rahvusvahelise oliivinõukogu liikmed pidanud läbirääkimisi lepingu läbivaatamise üle. Sellega seoses volitas nõukogu 19. novembril 2013 komisjoni pidama Euroopa Liidu nimel läbirääkimisi uue ja sisuliselt uuendatud lepingu üle, mille puhul võetakse arvesse majanduslikku, tehnilist ja kaubanduslikku arengut oliiviõli sektoris. Kooskõlas nõukogult saadud läbirääkimisvolitustega esitas liit rahvusvahelisele oliivinõukogule ettepaneku leping läbi vaadata. Kõnealune ettepanek hõlmab ka sätteid, mis on seotud uute liikmete, sealhulgas nii eksportivate kui ka importivate riikide kaasamisega, ning sätteid osaluskvootide läbivaatamise kohta (kehtiva lepingu artikkel 8). Rahvusvahelise oliivinõukogu liikmete nõukogu otsustab uute liikmete võimaliku ühinemise üle lepingu artikli 40 „Ühinemine” ja artikli 8 „Osaluskvoodid” alusel. Käimasolevate läbirääkimiste käigus kujundatakse ümber nii kõnealused artiklid kui ka rahvusvahelise oliivinõukogu tulevik seoses uute eesmärkide ja uue juhtimistavaga. Seetõttu on vaja, et uus leping jõustuks enne, kui rahvusvaheline oliivinõukogu võib teha otsuseid ühinemiste kohta. 2014/0324 (NLE) Ettepanek: NÕUKOGU OTSUS seisukoha kohta, mis võetakse Euroopa Liidu nimel rahvusvahelise oliivinõukogu liikmete nõukogus seoses uute liikmete ühinemisega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 207 koostoimes artikli 218 lõikega 9, võttes arvesse Euroopa Komisjoni ettepanekut, ning arvestades järgmist: (1) Nõukogu otsusega 2014/664/EL[1] on antud komisjonile õigus taotleda kehtiva 2005. aasta rahvusvahelise oliiviõli- ja lauaoliivilepingu[2] pikendamist ja hääletada selle üheaastase pikendamise poolt, kuna kõnealune leping kaotab kehtivuse 31. detsembril 2014. (2) 19. novembril 2013 andis nõukogu komisjonile läbirääkimisvolitused, millega lubatakse tal alustada ELi nimel läbirääkimisi uue rahvusvahelise oliiviõli- ja lauaoliivilepingu sõlmimiseks. Kõnealuste läbirääkimiste käigus muudetakse eeldatavasti rahvusvahelise oliivinõukogu eesmärke, toimimist ja struktuuri, sealhulgas eeskirju, mis mõjutavad liikmete õigusi ja kohustusi. (3) Seetõttu ei ole asjakohane, et praegune rahvusvaheline oliivinõukogu otsustab selle organisatsiooni liikmeks saamise taotluste üle. Seda küsimust tuleb analüüsida ja arutada uue rahvusvahelise oliiviõli- ja lauaoliivilepinguga loodavas raamistikus, ON VASTU VÕTNUD KÄESOLEVA OTSUSE: Artikkel 1 Seisukoht, mis võetakse liidu nimel rahvusvahelise oliivinõukogu liikmete nõukogus, on nõuda hääletamise edasilükkamist kõigi ühinemistaotluste üle seni, kuni on jõustunud uus rahvusvaheline oliiviõli- ja lauaoliivileping. Kui nimetatud nõuet ei täideta ja kui rahvusvahelise oliivinõukogu liikmete nõukogu peab tegema otsuse uute liikmete ühinemise üle, on liidu nimel võetav seisukoht hääletamisest hoiduda. Artikkel 2 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] Nõukogu otsus, 15. september 2014, seisukoha kohta, mis võetakse Euroopa Liidu nimel rahvusvahelise oliivinõukogu liikmete nõukogus seoses 2005. aasta rahvusvahelise oliiviõli- ja lauaoliivilepingu pikendamisega (ELT L 275, 17.9.2014, lk 6). [2] ELT L 302, 19.11.2005, lk 47.